
Jõe tn. 5, 5a ja Jõe tn 7, 7a ehitistele tähtaja määramine ehitiste kordategemiseks
1. Ajaolud ja menetluse käik

Tartu Halduskohus tühistas Narva Linnavalitsuse 20.04.2005a korralduse nr 363k „Jõe tn 5, 5a ja Jõe tn 7, 7a maa erastamisest”. Sellest tulenevalt on kohalikul omavalitsusel kohustus uuesti teostada maa ostueesõigusega erastamise eeltoiminguid. Käesoleval hetkel on kõnealusel maal olevad ehitised tulekahjus kannatada saanud ning Maareformi seaduse tähenduses ei saa käsitleda ehitistena lagunenud ja kasutusest väljalangenud, ümbrust või maastikupilti tugevalt kahjustavaid ehitisi. Arhitektuuriamet on paikvaatlusel välja selgitanud, milline on nende ehitiste tegelik seisukoht ja tuvastab, et nende kordategemine on võimalik. Kohalik omavalitsus määrab ehitiste omanikule ehitise kordategemiseks tähtpäeva ning seejärel määrab ehitistele teenindamiseks vajaliku maa, mida ehitiste omanikul on õigus erastada pärast ehitiste korrastamist. Määratava maa kohta on ostueesõigusega erastamise avalduse esitanud aktsiaselts EVORE, registrikood 10078612, asukoht Pärnu mnt 232, Tallinn. Lähtudes paikvaatlusest ja maa erastamise taotleja soovist ehitised korrastada, otsustab kohalik omavalitsus määrata kordategemise tähtajaks 1 (üks) aasta.
2. Õiguslikud alused

2.1 Kohaliku omavalitsuse korralduse seadus § 30 lõige 1 punkt 3: valla- või linnavalitsus lahendab kohaliku elu küsimusi, mis ei kuulu volikogu pädevusse.

2.2. Maareformi seadus § 6 lõige 3: Hoone või rajatis käesoleva seaduse tähenduses on maapinnaga püsivalt ühendatud ehitis ehitusseaduse tähenduses, samuti lõpetamata ehitis ja ehitise püstitamiseks seaduslikus korras väljaantud ehitusluba. Rajatise kohta sätestatut kohaldatakse sordiaretus-, teadus- või kultuuriväärtust omava istanduse, kaasa arvatud dendropark ja -aed suhtes. Nimetatud istanduste loetelu kinnitab Vabariigi Valitsus. Rajatise kohta sätestatut kohaldatakse samuti kultuuriväärtust omava endise mõisakompleksi ehitiste ja pargi suhtes, kui need on muinsuskaitseseaduses sätestatud alustel ja korras tunnistatud kultuurimälestisteks

2.3. Maareformi seadus § 6 lõige 3¹: Teed ning tehnovõrgud ja -rajatised, mis võimaldavad tagastatava maa otstarbekohast kasutamist, ei ole rajatised käesoleva seaduse tähenduses. Samuti ei käsitata ehitisena ajutisi hooneid või rajatisi ning lagunenud ja kasutusest väljalangenud ümbrust või maastikupilti tunduvalt kahjustavaid ehitisi. Viimati nimetatud ehitised teeb omanik korda või kõrvaldab kohaliku omavalitsuse määratud tähtpäevaks. Tähtaeg ei või olla lühem kui üks aasta. Tähtpäevaks korrastamata või kõrvaldamata ehitised sundvõõrandatakse kinnisasja sundvõõrandamise seaduse § 3 1. lõike punktis 8 sätestatu alusel. Kui kohalik omavalitsus määrab käesoleva lõike teises lauses nimetatud ehitise omanikule ehitise kordategemiseks tähtpäeva, määratakse ehitisele teenindamiseks vajalik maa, mida ehitise omanikul on õigus erastada pärast ehitise korrastamist.

2.4. Maareformi seadus § 6 lõige 3³: Ehitise (ehitiste kompleksi) teenindamiseks vajalikuks maaks määratakse ehitisealune ning ehitist ümbritsev vähim tarvilik ja piisav kogus maad, mis tagab ehitise sihtotstarbelise kasutamise, hooldamise, ohutu ekspluateerimise ning füüsilise säilimise. Kui sama maatükki saab arvata mitme ehitise teenindamiseks vajaliku maa hulka, jagatakse vastav maatükk nii pindala kui ka väärtust ning maakorraldus- ja muid nõudeid arvestades võimalikult võrdselt. Ehitise teenindamiseks vajaliku maa määramisel arvestatakse seaduslikus korras koostatud ja kinnitatud ehitusprojekte, mis põhjendavad sellele ehitisele juurdeehitamise või selle ehitisega seotud teise ehitise rajamise vajadust, kui see ei kahjusta maa tagastamise õigustatud subjekti huve. Ehitise teenindamiseks vajaliku maa määramisel ei lähtuta maaüksuste õigusvastase võõrandamise aegsetest piiridest. Munitsipaalomandisse antava maa suurus ja piirid kooskõlastatakse maavanema või tema volitatud esindajaga.
2.5. Maareformi seadus § 21 lõige 4: Eesti eraõiguslik juriidiline isik võib maad erastada, kui ta on kantud Eesti äriregistri pidaja poolt peetavasse registrisse. Kirikute ja koguduste seaduse, mittetulundusühingute seaduse või sihtasutuste seaduse alusel tegutsev ja vastavasse registrisse kantud isik võib maad erastada sihtotstarbeliselt vastavuses oma põhikirjalise tegevusega.

2.6.  Maareformi seadus § 22¹ lõige 1: Ostueesõigusega võib maad erastada käesoleva seaduse §-des 7, 8, 9, 10, § 20 11. ja 12. lõikes ning §-s 21 sätestatud ulatuses, kui käesolevast paragrahvist ei tulene teisiti.

2.7. Maareformi seadus § 22¹ lõige 6: Erastatava maa suuruse ja piirid määrab vastavuses planeeringu ja maakorralduse nõuetega kindlaks kohalik omavalitsus Vabariigi Valitsuse kehtestatud korras. Ehitise teenindamiseks vajalik maa määratakse juhul, kui krunt ei ole kindlaks määratud või kui krundi suuruse ja piiride muutmine on planeeringu ja maakorralduse nõuetest tulenevalt otstarbekas. Tiheasustusega alal asuvale elamule määratakse teenindamiseks vajaliku maa suurus ja piirid käesoleva seaduse § 7 5. ja 51. lõikes sätestatud alustel.

2.8. Maareformi seadus § 23 lg 1: Maa erastatakse vastavuses planeeringu ja maakorralduse nõuetega. Maa erastamiseks moodustatakse katastriüksus plaani- ja kaardimaterjali alusel. Kui see ei ole võimalik plaani- ja kaardimaterjali puudulikkuse tõttu või kui erastamise õigustatud subjekt ei soovi maad plaani- ja kaardimaterjali alusel erastada, viiakse läbi katastriüksuse mõõdistamine. Vaba metsamaa erastamiseks võib katastripidaja loal katastriüksuse moodustada plaani- ja kaardimaterjali alusel juhul, kui erastatav maa piirneb üksnes riigi maakatastris registreeritud, mõõdistamise teel (välja arvatud aerofotogeodeetiline mõõdistamisviis) moodustatud katastriüksustega.
3. Otsus

3.1. Määrata  Evore AS tähtaeg 1 (üks) aasta Jõe tn. 5, 5a ja Jõe tn. 7, 7a asuvate ehitiste kordategemiseks. Nimetatud tähtaja jooksul on ostueesõigusega erastamise taotleja kohustatud ehitise korrastama kooskõlas Ehitusseaduse sätetega, pöördudes Narva Linnavalitsuse Arhitektuuri- ja Linnaplaneermise Ameti poole vajalike tingimuste, kooskõlastuste ja lubade saamiseks ning dokumentide esitamiseks.

3.2. Pärast ehitise kordategemise tähtaja möödumist Narva Linnavalitsuse Arhitektuuri- ja Linnaplaneerimise Ametil teostada paikvaatlus ja teha Narva Linnavalitsusele ettepanek maa ostueesõigusega erastamiseks või määrata tähtaeg korrastamata ehitise kõrvaldamiseks kooskõlas Ehitusseaduse sätetega. Tähtpäevaks korrastamata ehitis sundvõõrandatakse Kinnisasja sundvõõrandamise seaduse § 3 lõike 1 punktis 8 sätestatu alusel.
3.3. Ehitiste kordategemise tähtaeg hakkab kulgema otsuse jõustumisest.
3.4. Korraldus teha teatavaks maa erastamise taotlejale.
4. Rakendussätted

4.1. Otsus jõustub teatavakstegemisest.

4.2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul alates otsuse teatavakstegemisest.

